
  Ho veus papà... si és que us ho creieu tot


  R.D.

  Quan es va acabar la Segona Guerra Mundial, el 1945, les dues potències més fortes del moment, l’URSS i els EUA, tot i que havien estat aliades per derrotar el feixisme, van iniciar el que va rebre el nom de Guerra Freda.


  No és que fessin batalles disparant-se boles de neu i glaçons. Imaginem-nos que un nord-americà i un rus es creuen per un carrer i tots dos giren la cara, sense saludar-se, però vigilant-se i fent-se ganyotes aprofitant el reflex dels aparadors. I sense perdre cap oportunitat de fer-se la traveta. Una mica, era això.


  Va ser una època plena d’espies, conflictes diplomàtics, amenaces d’atacs nuclears...

  Passaven els anys i la relació continuava sent freda, però la tensió es va anar centrant en la cursa de l’espai, perquè podia utilitzar-se com un megàfon per cridar a la resta del món: «Nosaltres som els millors!».


  El russos van guanyar algunes etapes, com ara enviar a l’espai el primer satèl·lit artificial (Sputnik, 1957), el primer gos (Laika, 1957), el primer home (Iuri Gagarin, 1961), la primera dona (Valentina Tereshkova, 1963)...


  Els nord-americans se sentien sota pressió, com si estiguessin perdent un partit per molt poc, a tocar del final, i per això van dedicar molts esforços (i molts diners) a aconseguir la gran fita: arribar a la Lluna.


  I van voler que ho veiés tothom, a la televisió i en directe.

  Durant uns vuit anys, els nord-americans i els russos van anar enviant astronautes a l’espai en missions cada cop més llargues, de durada i de distància, fins que el 20 de juliol del 1969, a les 22.56 (hora americana), Neil Armstrong va posar el peu esquerre damunt la sorra fina de la Lluna, en concret, en una zona anomenada Mar de la Tranquil·litat.


  Davant una audiència d’uns 600 milions de persones, l’astronauta va dir: «Aquest és un pas petit per a l’home, però un salt gegantí per a la humanitat».


  En aquella aventura l’acompanyaven Edwin Aldrin i, als comandaments de la nau Apollo 11, Michael Collins.

  La gesta va provocar el recel dels russos (que potser tenen mal perdre), però també de diferents sectors científics neutrals.


  Observar les imatges d’aquella (per a alguns presumpta) audàcia va generar tot de preguntes sobre ombres inexplicables, reflexos impossibles o lletres i banderes que no s’haurien d’haver vist (si l’única font d’il·luminació era el Sol, tal com es va dir). Un firmament sense estrelles? Cap cràter sota la nau, que hauria d’haver aixecat la pols que cobreix la superfície lunar...


  Després d’una tasca d’investigació més ampla que llarga, us podem oferir alguns testimonis que ens parlen d’aquests misteris. Ja decidireu què us sembla cert i què no.

  El primer testimoni de la nostra investigació va ser el científic Hilari Garcia Pous, que, gràcies a una màquina de la seva invenció relacionada amb el temps i l’espai, podia visualitzar qualsevol imatge de dues dimensions en tres, o més.


  –Introdueixo una foto d’aquell viatge dins la màquina, teclejo quatre ordres i de seguida veuran a la pantalla el secret que amaguen algunes ombres –va explicar Pous.


  Un cop processada la imatge, H.G. Pous va modificar els angles de visió i vam poder observar, des d’una nova perspectiva, que on van assegurar que només hi havia dos astronautes...


  –Hi ha un tercer astronauta! –vam exclamar.


  –Un tercer no, el tercer astronauta: és el Collins –va puntualitzar Pous.

  Com que H.G. Pous no ens va veure prou convençuts, potser per la inversemblança del que estava fent Collins, va despistar remenant uns arxius.


  –I per què no s’ha explicat mai, això? –vam preguntar.


  –Que un militar com Michael Collins desobeís l’ordre de quedar-se a la nau li hauria costat un consell de guerra. Calia ocultar la seva... urgència.


  –Hauria estat decebedor, arribar a la Lluna i limitar-se a veure per la finestra com els dos companys de viatge es fan fotos de record. Ara, l’excusa que es va buscar... –vam comentar somrient.


  Però el científic Pous no ens escoltava, volia resoldre nous misteris, remenava una carpeta amb fotos de J.F. Kennedy, d’ovnis, de Houdini... i d’un plat d’escudella (la mestressa del bar on dinava no li va donar mai la recepta).

  També es va dir que

